Phosa hof toe oor stemmery op Mpu-konferensie | Netwerk24
Deur Selloane Khalane 05 Desember 2017 20:12
Die bestuurder van Mathews Phosa se veldtog vir die ANC-presidentskap gaan na verwagting Woensdag hofstukke indien in hul aansoek om die stemuitslag op die Mpumalanga-ANC se algemene konferensie nietig te laat verklaar.
Phosa het Dinsdag bevestig dat Ronnie Malomane besig is om die finale stukke gereed te kry.
Mathews Phosa, een van die sewe ANC-presidentskandidate, sê sy veldtogbestuurder, Ronnie Malomane, is op die punt om hofstukke in te dien om die stemuitslag van die ANC se algemene provinsiale konferensie in Mpumalanaga nietig te laat verklaar. Foto: Muntu Vilakazi
Op die konferensie Vrydag in die Mbombela-stadion het 223 gestem vir "eenheid" (die woord Unity was met die hand bygeskryf op die stembriefies), 123 vir Nkosazana Dlamini-Zuma en 117 vir adj.pres. Cyril Ramaphosa vir die presidentskap.
Dinsdag het Phosa vir David Mabuza, provinsiale ANC-voorsitter, daarvan beskuldig dat hy takke onregmatig beïnvloed het om te stem vir "eenheid" om 'n magsbasis te skep voor die ANC se nasionale konferensie in Desember.
Volgens Phosa lui reëls 11 en 12 van die ANC-grondwet dat "'n persoon vir minstens tien jaar 'n onberispelike lid moet wees om in aanmerking te kom vir 'n leierspos".
"Unity", soos aangedui op die stembriefies, is nie 'n persoon nie en kan daarom nie verkiesbaar wees nie, sê Phosa.
Hy meen daar is gepeuter is met sy benoeming en dié van Ramaphosa.
Phosa beweer hy het met 403 stemme voorgeloop. "Wat het van daardie stemme geword," wil hy weet?
Hy ontken dat die hofsaak volg omdat hy nie daarin kon slaag om die gekose presidentskandidaat te wees in 'n provinsie wat allerweë as sy vesting beskou is nie.
Hy hou vol die uitslag van die konferensie die naweek was onwettig.
Intussen het die ANC se verkiesingskommissie gesê hy erken "Unity" nie as 'n stem-opsie nie, maar Mabuza voer aan eenheid is 'n "konsensus-leierskorps" wat die ANC kan red van verdeeldheid ná die Desember-verkiesing.
Ontleders is dit eens dat Mabuza dié strategie uitgedink het om Mpumalanga te vestig as die sogenaamde koningmaker.